Արմավիրի 15 համայնքում հարյուրավոր հեկտարներ են վնասված, վնասի հստակ չափը պատրաստ կլինի հինգշաբթի կամ ուրբաթ օրը: Այս մասին Tert.am-ի հետ զրույցում ասաց ՀՀ գյուղատնտեսության նախարար Արթուր Խաչատրյանը: Նա նաև անդրադարձավ գյուղացիական տնտեսությունների համար ապահովագրական համակարգ ներդնելու հարցին՝ նշելով, որ մարտին կիրականացվի ապահովագրության պիլոտային ծրագիր 3 մարզերի համար՝ Շիրակի, Արմավիրի և Արարատի: «Ապահովագրության համակարգին միանալը պարտադիր չի լինելու, բայց մենք քննարկում ենք, թե ինչպես հնարավորինս շատ մարդկանց ներգրավենք համակարգի մեջ: Դա կարող է լինել, օրինակ, վարկավորմանը կցված պահանջ կամ պետական աջակցությունը կարող է կապվել դրան»,- հայտնեց նախարարը: